Abeceda múdra teta - Kubičková, Viera; Matis, Peter (Vrútky Advent-Orion, s.r.o., 2007)
Ilustrovaný veršovaný príbeh o chlapcovi Braňovi, dobrom kamarátovi Filipa, ktorého deti poznajú z kníh Filipove dobrodružstvá. Braňo žije v malebnom prostredí horárne, kde pozve svojich spolužiakov na návštevu. Filip a deti z mesta sú nadšené pestrým životom v horárni. Vôňa a zeleň okolitých lesíkov, blízke jazierko, sliepočky, veveričky, srnky a iné zvieratká ustavične pútajú ich pozornosť. Spolu s pánom učiteľom pozorujú prírodu a ochotne pomôžu očistiť les od odpadkov a vecí, ktoré doň nepatria. V horárni prežijú nádherný, užitočný deň. Unavené, ale šťastné ich voz s koníkmi odváža naspäť do mesta.

Kniha je určená deťom, ktoré sa práve zoznamujú s abecedou a učia sa čítať a písať, preto sa na každej stránke okrem tlačeného textu nachádza aj vzorový ručne písaný text príbehu, čo ocenia nielen deti, ale aj ich pedagógovia. Príbeh je sprevádzaný farebnými ilustráciami, v ktorých autor vedie deti do krásnej slovenskej krajiny, ktorá, na rozdiel od studeného a tvrdého virtuálneho sveta počítačových hier, môže v deťoch posilniť tvorivosť, citlivosť a vzťah k životu.
Keywords: literatúra pre deti; poézia; abeceda; veľké písmená; ekológia; pre najmenších čitateľov; slovenská literatúra